Gedenkdiens vir Stilbaai-fotograaf | Netwerk24
Gedenkdiens vir Stilbaai-fotograaf
Deur Jackie Kruger 16 Januarie 2019 20:27
Debbie Smith Foto: Facebook
Die gedenkdiens van 'n fotograaf van die Suid-Kaapse kusdorp Stilbaai wat dood is nadat sy deur 'n brander van die rotse geslaan is vind Saterdag plaas.
Debbie Smith (31) is die afgelope Saterdag omstreeks 16:00 tydens 'n swemuitstappie in Jongensfontein deur 'n brander van die rotse geslaan. Sy is die see ingetrek en het onder die water verdwyn. Volgens die polisie is haar liggaam later met veelvuldige beserings aan wal gebring waar sy deur 'n dokter dood verklaar is.
Na verneem word, was Smith se man, Johannes Naudé, by toe die tragedie gebeur het.
Die egpaar besit onder meer 'n fotografieonderneming in die dorp. Smith is bekend om die talle matriekafskeid- en gesinsfoto's wat sy geneem het.
Die gedenkdiens vind Saterdag om 10:00 in die NG kerk Stilbaai plaas.
Grant Riddles, burgemeester van die Hessequa-streek wat Stilbaai insluit, het op sy Facebook-blad sy skok oor Smith se afsterwe uitgespreek.
"Dit was vir my 'n groot skok om te hoor van die heengaan van 'n wonderlike mens in ons Stilbaai- gemeenskap," skryf Riddles op Facebook.
"Die hele Hessequa-gemeenskap rou saam met die familie. Namens die Hessequa-raad gee ons ons innige simpatie. Geen woorde sal die hartseer wegvat nie, ons kan net in haar voetspore volg omdat sy 'n merkwaardige mens was."